યોગી પઢિયાર કહે છે કે, ‘૧૯૯૭માં અટલજી જૂનાગઢ આવવાના હતા. અમે મજેવડી દરવાજે (જૂનાગઢનું પ્રવેશદ્વાર) સ્વાગત માટે ઊભા હતા. મોબાઈલફોન હજી જૂનાગઢમાં તો નહોતા આવ્યા. અટલજી મોટરમાં આવવાના હતા. ચાર કલાક મોડા પડ્યા. બે કલાક થયા કાર્યકર્તા થાક્યા. સૂર્યકાંત આચાર્ય અમારા વડીલ ને નેતા. એ કહે: ‘વાતાવરણ બનાવો.’ સૂર્યકાંતભાઈએ પોતે માથે રૂમાલ રાખ્યો અને કહે: ‘ચાલો, ગરબા લો.’ લગભગ એક કલાક બધાએ ગરબા લીધા અને એ આવ્યા ત્યારે એમનું સ્વાગત કર્યું. હેમાબહેન આચાર્ય અને એ પછી વર્ષો બાદ ભાવનાબહેન ચિખલિયા ચૂંટણી લડ્યા ત્યારે પણ અટલજી જૂનાગઢમાં જાહેરસભા માટે આવ્યા હતા.